I sæsonpremieren på Hyret eller Fyret følger vært Katrine Fuglsang Christian Toft, der arbejder ved en ornestation på Mors.

Mottoet hos Ornestation Mors er ikke til at tage fejl af: - Vi gi’r grisen en spiller, så du ka’ få steg og frikadeller. Og det er præcis, hvad den 24-årige tapper Christian Toft gør, når han møder på arbejde klokken fem om morgenen. - Der går seks minutter, fra jeg står op om morgenen, til jeg sidder i min bil på vej til arbejde, fortæller han, da han tager imod vært Katrine Fuglsang tidligt om morgenen. Han har sagt ja til at lade hende følge ham på en arbejdsdag, og til sidst skal han vurdere, om hun er hyret eller fyret hos ornestationen, der har over 1000 orner med de bedste gener i staldene. Christian Toft har arbejdet på ornestationen i over fem år og er absolut den yngste på arbejdspladsen. - De er jo næsten 100 år og skinddøde, dem jeg arbejder sammen med. Jeg er den yngste, der er blevet ansat nogensinde, griner han. Han giver ikke meget for nutidens karriereræs. - Jeg har ikke rigtig nogen ambitioner. Folk de drømmer fandme om det ene og det andet, og det er der sgu for meget af. Et ganske almindeligt arbejde fejler jo heller ingenting. Så længe du får din løn og har det godt og noget at komme hjem til, så er alt jo godt, siger han. Ny sæson Hyret eller Fyret I den nye sæson af programserien Hyret eller Fyret prøver vært Katrine Fuglsang udover arbejdet som tapper på ornestationen også at være brandmand og rottefænger. Se indslaget om ornestationen her.